Papersnake/gushiwen huggingface dataset:
答杜仲观登丛台见寄
贺铸（宋代）

高风荡河汉，白露被寒菊。
下有络纬虫，凄酸生意促。
华年不相待，去我何流速。
老步失腾骧，短辕甘局蹙。
伊人濮阳秀，方厌折腰辱。
仕道塞榛芜，低徊避蚖蝮。
邯郸古都会，陈迹武灵筑。
兴发即登临，西南几穷目。
新诗琢璠琰，叠寄两三幅。
一听郢中歌，阳春回草木。
行将及瓜代，暂喜摆羁束。
鞭马径相过，连朝奉游瞩。
只鸡与斗黍，礼意未为足。
何以遇高阳，多营瓮头醁。
寄岳州张使君
王安石（宋代）

昔人宁饮建业水，共道不食武昌鱼。
公来建业每自如，亦复不厌武昌居。
武昌山川今可想，绿水透迤烟莽苍。
白鸥晴飞随两桨，岸荠茸茸映鱼网。
投老留连陌上尘，思公一语何由往。
闲趣
陆游（宋代）

老子即今双白鬓，镜湖自古几青山？半窗萝月独欹枕，满院松青常掩关。
天地许宽谁碍汝，琴尊是处可开颜。
将行亦莫买春草，幸有一筇相伴闲。
再次交代韵四首
陈造（宋代）

笔力潜窥大小苏，诗传诸老定嘻吁。
从今订价连城重，政使群儿有善诬。
郊外水亭小集 其一
袁宏道（明代）

山自萧森涧自寒，却怜胜地在长安。桐阴恰好当窗覆，柳色终长近水看。

已倦呼儿犹问酒，不情逢客强加冠。湘江亦有幽居处，多少芙蓉忆钓竿。
翁承事挽词五首 其四
陈渊（宋代）

霜髯碧眼照华灯，夹道游人避履声。曾是元宵随步月，西风何忍见铭旌。
秋居寄西里君
翁卷（宋代）

每日看山山上立，满山风日又秋来。
贫家岁计惟收菊，幽径时秋不扫苔。
新得酒方思欲试，旧存吟轴见还开。
凉天在处清如水，能赋惭无宋玉才。
次韵再和翁师志吾近作二首 其二
祝廷华（清代）

渔樵循分寄馀生，日共閒鸥弄晚晴。卖字惭非王内史，校书幸赖谢宣城。

名山珍重期存古，江海沈沦误养兵。太息民穷财尽日，消愁惟有醉歌行。
和杨诚斋题梅山诗卷
姜特立（宋代）

接武东朝集凤鸾，相如亦预赋梁园。
仆旗我合坚诗壁，授鉞君当坐将坛。
妙似春风薰草木，深於元气入脾肝。
宫墙数仞难窥测，一点曾容豹管看。
罢钟陵幕吏十三年，来泊湓浦，感旧为诗
杜牧（唐代）

青梅雨中熟，樯倚酒旗边。故国残春梦，孤舟一褐眠。

摇摇远堤柳，暗暗十程烟。南奏钟陵道，无因似昔年。
偈颂五十一首
释道冲（宋代）

十字街头，有条活页纸路。
没量大人，不知落处。
无落处，拟欲追踪，
西天此土。
西征凯旋雅
湛若水（明代）

皇天眷德，全畀所覆。至于海隅，薄广左右。惟兹两广，实惟荒遐。

顽氓聚啸，互相爪牙。屡廑南顾，屡简重臣。顺抚逆戮，均之圣仁。

韩公用武，以严厥始。朱公用文，克和厥中。文武并济，将在今公。

既和而玩，治久而隳。习为姑息，如病痿痹。天子神圣，天子曰嘻。

顾兹不振，畴克振之。惟尔萧卿，懋兹六德。仁信智勇，文武是克。

惟兹六德，乃懋厥功。率时六馆，奏尔鼎镛。公拜稽首，对扬天休。

臣罔于家，聿来胥谋。惟时桂林，爰始兴事。贼方跳梁，将骄卒敝。

公始下车，不遑煖席。亲秉旄钺，勇气有激。智以先之，仁以结之。

信以成之，我军张威。六月于征，载穷其巢。俘获十千，凯旋告劳。

广人有言，昔若奄奄。中丞是作，顽懦有廉。广人有言，昔尚萎靡。

萧公来严，士皆作气。文武严和，成自公今。侯谁记之，守臣周任。

周侯记之，太史文之。以奏成功，以告鼎彝。
柳塘送春
白玉蟾（宋代）

急雨将雷过柳塘，春因底事亦归忙。
经时不放荷花叶，昨夜尽归栀子香。
判断千林成梦去，安排一夏纳风凉。
开眉无觅愁来处，数笔晴云尽水乡。
薝卜
饶节（宋代）

浩荡园林风雨声，鹁鸠撩乱亦悲鸣。作毬刺芥风吹尽，薝卜林中特地清。
视田五首赠八弟无斁
晁补之（宋代）

河流之所濡，一斛泥数斗。
我庄当水穷，乃比石田瘦。
尚无东陵瓜，况有南山豆。
天雨不可期，且复鞭牛后。
送荔裳 其二
王广心（清代）

飘零十载阖闾城，酒后悲歌白发生。却为雷霆思帝德，偏从鸟发话交情。

青云启事才名重，画鹢趋朝羽扇轻。早望故人喧列戟，东南紫气有逢迎。
张明德经历松石图
范梈（元代）

张君画手天下奇，往者京城曾见之。济南参议最博雅，每为送见题长诗。

深山大泽生乔松，缄封寄我章江湄。问君安得致此本，吏椟政类麒麟羁。

又费临川百日假，不尔能事何能施。涧阿无人白石烂，飞泉但见下涟漪。

老夫对此神惨恻，况近岁寒霜霰垂。高斋展玩意未已，便欲共赴青云期。

搔首弦歌白驹操，悠悠四海将谁知。
海棠
宋祁（宋代）

西域流根远，中都属赏偏。
初无可并色，竟不许胜妍。
薄暝霞烘烂，平明露濯鲜。
长衾绣作地，密帐锦为天。
浅影才欹槛，横柯欲照筵。
愁心随落处，醉眼著繁边。
的的夸妆靓，番番恃笑嫣。
何尝见兰媚，要是掩樱然。
艳足非他誉，香轻且近传。
所嗟名后出，遗载楚臣篇。
陈绣衣席上醉归口占一律
于谦（明代）

停杯不饮意如何，更漏沉沉夜半过。宝篆随风香捲雾，金樽映月酒生波。

休嫌白发欢娱少，自信青云意气多。扶醉归来清兴阔，乘槎直欲泛银河。
冬日
王安石（宋代）

扰扰今非昔，漫漫夜复晨。
风沙不贷客，云日欲迷人。
散发愁边老，开颜醉後春。
转思江海上，一洗白纶巾。
南乡子（无题）
辛弃疾（宋代）

隔户语春莺。才挂帘儿敛袂行。渐见凌波罗袜步，盈盈。随笑随颦百媚生。

著意听新声。尽是司空自教成。今夜酒肠还道窄，多情。莫放笼纱蜡炬明。
寄叔端司相公
史谨（明代）

忆乘巨浪出云津，竟逐风雷过禹门。身带卿云登粉署，座留仙禹醉金樽。

夜深不作烟霞梦，天近常沾雨露恩。感激高情遥念我，几番骑马到孤村。
师守之官枉驾过龙鹄省先公墓而去二诗送之
孙应时（宋代）

远道勤君屐齿迂，寄声从此问何发，
归鸿不与斜阳尽，离恨还将落叶书。
吏横要须先缚虎，民劳切记莫惊鱼。
扶藜目送双旌发，愁绝谁怜涧上居。
颂古七首
释道谦（宋代）

四个没意智汉，做处总无畔岸。
一状领过阶前，与伊据款结案。
禅人并化主写真求赞
释正觉（宋代）

默默无思，閒閒不羁。
秋濯星河色，风吹月荡漪。
二仪前是我，万像里名谁。
似难去取，决定相随。
次韵濮十太尉题禹穴
王十朋（宋代）

寰瀛三十六名郡，越在东南雄四镇。宛委周回三百里，草木山川有光润。

秦山鉴水蕴秀异，人物风流夸汉晋。传闻禹穴自太史，好古无人若为问。

杖屦飘然寻洞天，照眼千岩若攒刃。细看盘石心愈疑，遐想丹书气犹振。

禹贡无传岂其阙，遁甲所书何足训。彝伦叙自九畴锡，水土平繇五行顺。

洛书六十有五字，王业巍巍此途进。八卷飞沉天与泉，兹说荒唐理难信。

吾侪去古恨大远，企首难窥禹墙仞。穴傍有井清且甘，一酌端能洗骄吝。
春日
秦观（宋代）

残腊渺茫云外日，新春彷佛梦中来。
雪霜便觉都无力，只见桃花次第开。
甲戌诗人节永正偕守中过江问疾
刘峻（南北朝）

我诗入集凭君定，岂仅知音共乐哀。病倚东窗曾一快，诗人端午过江来。
巴州圣寿寺小阁
冯山（宋代）

危阁已可爱，野僧仍见邀。滩稀逢水静，城近觉山朝。

露发秋光润，风吹雨意销。巴童不知我，孤兴在渔樵。
次韵詹丞贺得祠
高斯得（宋代）

我生天地间，自笑一疣物。
燕蝠争晨螟，龙蠖安伸屈。
三度侣黄冠，十载谢丹绂。
无学陪旃厦，无才演纶綍。
晨策恣幽探，午窗饶睡兀。
平生正坐口，自使穷到骨。
纷纷蝶争春，悄悄蟆啖月。
从来彭泽琴，不胜昭阳羯。
安有冷笑姿，可入{左丰右动}阳节。
积年几穴床，经旬不逾{门里加臬}。
时逐志和风，惯卧袁安雪。
初无子公书，谁其项斯说。
忽令管龙宫，传闻从雁帛。
还来弄香火，幸不废书册。
偷閒容我辈，用世付时哲。
鹏鷃各逍遥，何烦较优劣。
三更汎舟谢达其一渰
仇远（元代）

渰水不盈尺，大舟行水中。
朦胧微有月，潋滟寂无风。
时序三秋半，阴晴万里同。
山歌与村笛，醉卧听渔童。
春日杂言十一首
赵蕃（宋代）

春风吹绿绿成阴，新有黄鹂度好音。
我政卷书成坐睡，恍然疑是拂瑶琴。
浯溪
林访（宋代）

灵武储皇识事端，解将权术济艰难。
当时若徇区区节，宗社何由获再安。
偈颂三首
释了朴（宋代）

牛皮鞔露柱，露柱啾啾叫。
灯笼佯不知，虚明还自照。
殿脊老嗤吻，闻得呵呵笑。
三门侧耳听，就上打之绕。
譬如十日菊，开彻队谁要。
呵呵呵，未必秋香一夜衰，
熨斗煎茶不同铫。
閒十咏
仇远（元代）

新竹修修绿过墙，读书门外亦阴凉。
道人清福不肯受，却入西山看夕阳。
按滇南怀锦江旧业 其一
陈鼎（清代）

青骢嘶出岳阳城，万里风帆过洞庭。两岸晓烟应自散，满江春浪若为平。

行云有意随天白，芳草无情到处青。我有离愁千万斛，凭谁寄语入新兴。
雪作
曾几（宋代）

卧闻微霰却无声，起看阶前又不能。
一夜纸窗明似月，多年布被冷于冰。
履穿过我柴门客，笠重归来竹院僧。
三白自佳晴亦好，诸山粉黛见层层。
甲午十一月十三夜梦右臂踊出一小剑长八九寸
陆游（宋代）

少年学剑白猿翁，曾破浮生十岁功。
玉具拄颐谁复许，蒯缑弹铗老犹穷。
床头忽觉蛟龙吼，天上方惊牛斗空。
此梦怪奇君记取，佩刀犹得世三公。
偈二十七首
释守净（宋代）

石门深且幽，好住不肯住。
翻身入城隍，却向闹市去。
闹浩浩处冷湫湫，冷湫湫处看杨州。
四五百条花柳巷，二三千处管弦楼。
晚望
郭祥正（宋代）

久客心尝折，登楼望转迷。风倾蘋叶乱，雨重柳条低。

未得趋金马，何当似木鸡。细寻乡国路，愁听暝鸦啼。
生查子
晏几道（宋代）

狂花顷刻香，
晚蝶缠绵意。
天与短因缘，
聚散常容易。
传唱入离声，
恼乱双蛾翠。
游子不堪闻，
正是衷肠事。
次韵知郡安抚元夕赏倅厅红梅
范成大（宋代）

司花一笑为谁开？知道朱幡得得来。
疏影有情当洞户，蔫香无语堕空杯。
风生翰墨留连看，月入笙歌次第催。
来岁如今翻旧唱，五云丛里望三台。
六和
刘克庄（宋代）

对策南宫耻诡随，聊摅腹愤发胸奇。
并驱何异牛同骥，独步方胸虎畏罴。
罚汝业儒磨铁砚，输它拥妓写乌丝。
区区梦里争蕉鹿，笑杀傍人与士师。
舒州 其一
徐俯（宋代）

昔为郡下客，曾借水边居。秋水月为昼，春风花作庐。
来鹤亭
王尔烈（清代）

襄平城郭近山垠，丁令归时华表存。五刹不闻留姓字，千年何独觅儿孙。

灵波渺渺云烟幻，僧塔累累草树繁。谁共青山不生灭，鹤来应为问真源。
续梅花百咏 其三十三 烟梅
陶德勋（清代）

古干疏枝远望迷，山村不辨树高低。花开庾岭寒香袭，日暮惟闻喜鹊啼。
夫人合春帖子四首
苏颂（宋代）

良辰孟月辰新阳，和气中宵遍未央。
不待望春宫转漏，便趋崇庆殿称觞。
泊南京登岸有作呈子由子中子敏逸民
张耒（宋代）

客行岁云暮，孤舟冲北风。
出门何萧条，惊沙吹走蓬。
北涉濉河水，南望宋王台。
落叶舞我前，鸣鸟一何哀。
重城何諠諠，车马溢四郭。
朱门列大第，高甍丽飞阁。
汤汤长河水，赴海无还期。
苍苍柏与松，冈原常不移。
览物若有叹，谁者知我心。
口吟新诗章，予抚白玉琴。
鸣琴感我情，一奏涕泪零。
子期久已死，何人为我听。
推琴置之去，酌我黄金罍。
幽忧损华姿，流景良易颓。
寄弟迪
徐遘（宋代）

杜云姜被每相思，物换星移又一期。知汝再寻鹦鹉赋，起予深念鹡鸰诗。

山寒久厌猿啼苦，水阔那堪雁到迟。好约春风共携手，玉壶沽酒系青丝。
立秋后一日孤雁忽飞去四首 其四
释函可（明代）

上林非夙昔，繫帛亦徒劳。尔去从飘泊，余心转郁陶。

空庭添寂寂，中泽总嗷嗷。何日清江海，孤云许共翱。
赠东皋讲师
牟巘五（宋代）

飞锡曾闻五台去，云间瑞相是耶非。
峨眉清现更奇绝，万里白头吾未归。
东坡先生赞 其一
李之仪（宋代）

东坡仙人，岷峨异禀。道日而升，弗类斯摈。有继皇皇，期之奠枕。

谁其止之，成是贝锦。天作人远，言何从谂。闻已耸然，见孰不凛。
奉和袭美馆娃宫怀古次韵
陆龟蒙（唐代）

镂楣消落濯春雨，苍翠无言空断崖。草碧未能忘帝女，

燕轻犹自识宫钗。江山只有愁容在，剑珮应和愧色埋。

赖在伍员骚思少，吴王才免似荆怀。
端砚六绝
陈宓（宋代）

一段无瑕真万金，临窗忽见洗尘心。
中间方寸君知否，便是仙家绿绮琴。
白居易有望阙云遮眼思乡雨滴心之句用其韵为秋思十首 其七
郑刚中（宋代）

南方秋不悲，奈我居异乡。不见枫叶丹，但怜菊花黄。

扫迹燕如客，斜书雁成行。梦中清愁阔，云此是潇湘。

潇湘连洞庭，何处是东阳。
句 其五
朱敦儒（宋代）

几许少年春欲夏，一番梦事绿催红。
观贾元放书迹寄其弟季承
赵蕃（宋代）

古寺荒凉客寓居，闭门百事付乘除。学知定力贫非病，诗见新功乐有馀。

化鹤已空今已矣，骑鲸何处问何如。追怀存没伤零落，底事秋来音讯疏。
畴依
王柏（宋代）

汤聘莘尹，五进就桀。
天命人归，鸣条自葛。
以义制事，以礼制心。
日新厥德，鉴此盘铭。
丞相王公挽词
喻良能（宋代）

畴昔翘材馆，疏庸获屡游。
衮衣无傲色，吐握有勤求。
辅弼十年久，雍容片善收。
至今天下士，语及泪交流。
送谢倅景英赴阙
陈傅良（宋代）

言诗必南雅，自郐吾无讥。
嗟余生已晚，观人以观诗。
人情日变化，往事十九非。
相从饰边幅，欲语怀衔羁。
久不见官寺，下与家人夷。
渡江六十年，得此心目疑。
早从诸公游，晚佐一郡治。
居尝陈谊高，动与作吏违。
大白浮朋簪，单车款民扉。
多文虽素履，用拙真良规。
二年意绸缪，一别事渺瀰。
有酒公不饮，赠言我何裨。
穆穆清朝班，佥曰尚德宜。
何妨着此翁，衣冠皓须眉。
题手画云山图赠王生泰
张羽（明代）

积善桥东旧宅间，独随阿母住青山。鹿车奉引行春去，多在云松九琐间。
杨柳枝十首 其一
陈锐（清代）

行人头白柳条青。始恨春风不世情。若有当时豪赌兴，长楸还试马蹄轻。
句
林逋（宋代）

阴沉天气连翩醉，摘索花枝料峭寒。
有感
晁说之（宋代）

吏隐两非空百感，涂穷浪迹亦何哉。
波涛远引月华去，风雨常何月色来。
孤学有谁同慷慨，独愁无地重徘徊。
谩谈景德祥符际，几许辞源赋八哀。
伤逝三首
赵文（宋代）

老人不哭自销魂，况复长号病眼昏。
终日哭声那可听，一声声有一般言。
惆怅诗 其一
李龏（金朝）

觉来灯背锦屏空，自爱残妆晓镜中。寂寞闲庭春欲晚，垂杨无力受东风。
同周湛二上人游西湖之北山天竺晚归得十绝 其十
释绍嵩（宋代）

好是春风湖上亭，轩窗小憩俗尘清。湖山有意留侬款，杨柳飞花乱晚晴。
诗三百三首 其三○二
寒山（唐代）

沙门不持戒，道士不服药。自古多少贤，尽在青山脚。
鸜鹆谣
王冕（元代）

鸜鹆入树腹，雎鸠乱关关。
妖氛扇幽邃，幻惑成至欢。
漫漫恣宵旰，终永期无患。
凄雨苦何其，余花惨无颜。
风俗陡衰毁，教化委荆菅。
君子致远虑，隐忧增忾叹。
水中月四首 其三
宗臣（明代）

云敛波还净，云开影自随。绿萍与青荇，相傍桂花枝。
答杨冰崖寄韵问注西铭
何梦桂（宋代）

勘破西铭识本真，添来注脚又重新。
父天母地元同体，物与民重总是春。
放荡异端黄老佛，纷争战国楚齐秦。
要知俯仰皆无愧，请向圣贤求事亲。
次韵曾仲锡元日见寄
苏轼（宋代）

萧索东风两鬓华，年年幡胜剪宫花。
愁闻塞曲吹芦管，喜见春盘得蓼芽。
吾国旧供云泽米，（定武斋酒用苏州米。
）君家新致雪坑茶。
（近得曾坑茶。
）燕南异事真堪记，三寸黄柑擘永嘉。
送丘丹归江东
李端（唐代）

故山霜落久，才子忆荆扉。旅舍寻人别，秋风逐雁归。

梦愁枫叶尽，醉惜菊花稀。肯学求名者，经年未拂衣。
戏答何楚才酒肆
徐积（宋代）

身在尘埃气在云，丈夫贫贱岂须论。且为韩信淮阴事，休著相如犊鼻裈。
寄答遂堂先生
任瑗（清代）

忆坐冰斋夏日凉，归来两见菊花黄。怀奇敢望孔文举，推毂还闻盛孝章。

鸥梦不知江水阔，鸿音时隔岭云长。可知寂寞墙东客，录尽床头种树方。
和周显先韵二首
辛弃疾（宋代）

暖日晴风晚蝶忙，平林先著夜来霜。
寒花毕竟亡聊甚，野菜畦边惨淡黄。
赠岭上梅
苏轼（宋代）

梅花开尽百花开，过尽行人君不来。
不趁青梅尝煮酒，要看细雨熟黄梅。
哭卢贞国
孟郊（唐代）

一别难与期，存亡易寒燠。下马入君门，声悲不成哭。

自能富才艺，当冀深荣禄。皇天负我贤，遗恨至两目。

平生叹无子，家家亲相嘱。
淳熙六年春帖子词 其六
崔敦诗（宋代）

彫庭清跸转轻雷，凤管吹春入仗来。万籁有声皆善颂，八荒无地不熙台。
衢州道中呈子贤宪佥
顾璘（明代）

江上相逢衣绣客，青云高况映霜天。玄谈屡接清尊酒，丽藻初传宝剑篇。

长路群山催染翰，中流明月照行船。淮南桂树空摇落，岁暮天涯共惘然。
扇画雪景
袁说友（宋代）

杖屦祁寒里，林峦幻景同。
生绡明月影，淡墨老霜丛。
点染三冬雪，招邀六月风。
呼童小挥手，残吹袭帘栊。
和原父同江邻几过净土院观古殿吴道子画杨惠之塑像及显僧传当世贵人形骨仁僧鼓琴作
刘攽（宋代）

真赏非俗嗜，雅游知胜缘。百身化前佛，方丈纳诸天。

工以智自化，名由高益传。吴生擅粉绘，杨氏妙钧埏。

能事古未尽，希声今亦然。伻图观肖像，抚㢩置鸣弦。

理会均闻见，神交遗后先。衣冠若对面，山水欲忘年。

子墨台中妙，仙翁树下贤。新诗俱绝唱，尘土更馀妍。
石竹
饶节（宋代）

桃李浓时恰退藏，甘随萧艾隐风光。转物堂前春欲绝，稍依宫样试严妆。
同僚有独游东园者小诗寄之三首
司马光（宋代）

城楼传晚鼓，稍稍讼庭稀。
起拂衣中土，还乘款段归。
旅次寄湖南张郎中
戎昱（唐代）

寒江近户漫流声，竹影临窗乱月明。
归梦不知湖水阔，夜来还到洛阳城。
生查子 其五
王千秋（宋代）

春江波面浑，春岸芦芽嫩。不见木兰舟，羞带骈枝杏。

轻绡揾泪痕，急雨冲花阵。暗祷紫姑神，觅个巴陵信。
行抵平原而酒忽浊作此自嘲
王世贞（明代）

使君虚忝旧青州，无那平原有督邮。解使玺书今夜至，不教封作醉乡侯。
东风第一枝 其二 赠傅去异令鲁山
梁清标（清代）

梁苑词人，秦川贵介，翩翩早下双阙。琴台曾否犹存，商馀有无堪蹑。

春风凫舄，到时正、芳原花发。试听取、闾井弦歌，抛却故山烟月。

红烛灺、离尊未歇。骊唱罢、角声又咽。人冲嵩少寒云，马嘶驿亭霁雪。

唐贤旧地，谁更把、风流重接。好谱成、于荐新声，莫让当年前哲。
眉州燕游杂咏十首 其三 临风阁
晁公溯（宋代）

举扇谢风伯，排闼有清音。不可遣尘污，但当开我襟。
忆旧游 竹抱轩消夏初集咏夕阳
杜文澜（清代）

正高城霁雨，独客登楼，怕近黄昏。暮色明千树，带归鸦数点，红到柴门。

醉颜更教长驻，天影散霞纹。称暗柳凉蝉，深帘晚燕，重倒金尊。

征人在何处，傍疏林策马，频问前村。渺渺烟波阔，剩乱帆半叶，挂上离痕。

旧游记寻湖畔，芳草懒晴熏。自路隔雷锋，悠悠望绝东去云。
次韵张令郊行 其二
韩淲（宋代）

不须万里羡侯封，且把千诗一抚松。野步何人知此意，仙家寒露湿芙蓉。
宿山中十首
刘克庄（宋代）

凄风转林杪，露坐感衣单。
不道山中冷，翻忧世上寒。
次韵信守李秬二首二
晁补之（宋代）

爱山何必俟归山，簿领忙时拨置看。
阊阖自应行发轫，珊瑚终未拂垂竿。
樽中屡许陪文举，庑下犹堪寄伯鸾。
便作功成同范蠡，白鸥盟誓不教寒。
颂古七十六首 其五十八
释士圭（宋代）

南无观上音菩萨，补陀岩上红莲舌。不知成佛是何时，打刀须是并州铁。
夜泊虹县同施景仁太博河上纳凉书事
梅尧臣（宋代）

与君爱清风，移榻就明月。
月落见星繁，星繁如昼热。
沾衣轻露坠，响岸崩湍啮。
坐思都城时，谁许脚不鞋。
东偏小室去日最远每逃暑之地戏作五字
陆游（宋代）

肃肃檐阴转，泠泠笕水鸣。
高墉日气远，方簟午风清。
渴爱餐浆美，慵便葛屦轻。
新秋忽在眼，结束问山程。
动星隐钓西南沙
陈献章（明代）

一蓑归去钓秋江，泛酒春鸥白一双。若比桐江还胜概，任是神仙也括囊。
莲花
曹鉴冰（清代）

红藕花开夏日长，薰风吹动满湖香。清标自合称君子，却把姿容比六郎。
菩萨蛮
蔡伸（宋代）

花冠鼓翼东方动。兰闺惊破辽阳梦。翠被小屏山。晓窗灯影残。

并头双燕语。似诉横塘雨。风雨晓寒多。征人可奈何。
偈颂二十三首
释云岫（宋代）

意存言外，道在机前。
求人思搭对，见面懒寒暄。
古剑长埋匣，间弓不上弦。
江城子·病起春尽
陈子龙（明代）

一帘病枕五更钟，晓云空，卷残红。无情春色，去矣几时逢？添我千行清泪也，留不住，苦匆匆。
楚宫吴苑草茸茸，恋芳丛，绕游蜂，料得来年，相见画屏中。人自伤心花自笑，凭燕子，舞东风。
望华山
张大法（清代）

晓过华阴道，遥闻古寺钟。下方才一望，天外削三峰。

仙掌擎朝日，苍龙卧老松。西来几点雨，变作青芙蓉。
怀旧
舒岳祥（宋代）

蔌蔌藤花满石床，道人端坐受生香。
海棠枝上莺啼处，二十年前事未忘。
刘佥宪廷美小洞庭十景 其三 撚髭亭
韩雍（明代）

閒亭恣吟情，起坐不自省。霜髭时复撚，得句欲清警。

神游李杜坛，思入陶谢境。家声占诗豪，谁敢更歌郢。
九月十日西湖席上得乐字
韩维（宋代）

秋云淡不飞，霜水清欲落。
维舟坐近浦，悲风满衡薄。
良游未为晚，佳节止在昨。
湛湛觞醪醇，娜娜菊枝弱。
天时倏代去，所恃有行乐。
何能学次公，忉咄谢多酌。
久旱吟
邵雍（宋代）

久旱望雨，久雨思晴。
天之常道，人之常情。
贺洪锦溪出世雁山能仁２
释绍昙（宋代）

冷泉二月雷惊蛰，烧尾金鳞化作龙。
拖去鼻头涓滴水，洗清雁宕几千峰。
相和歌辞。婕妤怨
张烜（唐代）

贱妾裁纨扇，初摇明月姿。君王看舞席，坐起秋风时。

玉树清御路，金陈翳垂丝。昭阳无分理，愁寂任前期。
感怀诗 其九
桑悦（明代）

东方有佳人，靓妆不逾国。蹇修孰知名，矩步依内则。

行思飞蝶幸，坐受细虫惑。岂如临江花，落水送春色。
赵使君后堂同东谷太微太华诸君子集 其二
康海（明代）

群公相见亦忧时，事势推移却未知。岂有明王崇侈好，总缘中使辱恩私。

典刑具在公平法，台谏何劳激烈辞。掎麈漫思忠献议，英雄当事盖如斯。
次韵傅彦本三首 其三
王庭圭（宋代）

国步未宁谁仗节，慷慨谈兵多感切。当时日厌五侯鲭，子云笔札君卿舌。

争如不识金银车，亦无字画能惊蛇。且吟老杜江头句，细柳新蒲又吐芽。
和展钵诗
吕本中（宋代）

纷纷未了向来因，同在浮沤寓此身。顾我久拚庵外事，知公曾是个中人。

斋盂已厌五鼎食，诗卷初无一点尘。今代王孙能乐此，中兴祥瑞不缘麟。
十离诗。镜离台
薛涛（唐代）

铸泻黄金镜始开，初生三五月裴回。

为遭无限尘蒙蔽，不得华堂上玉台。
风波远隔乡关路，目断高堂只梦循Author:许汝霖过青县送匪庵都宪予告还乡三首 其一
钱陈群（清代）

让却胪传第一人，五云偏奏语溪滨。恩迁九列邀前席，威肃千溪望后尘。

玉署方惊豸绣异，金门又羡凤毛新。书生荣遇谁堪并，何待悬车始乞身。
书堂饮既，夜复邀李尚书下马，月下赋绝句
杜甫（唐代）

湖水林风相与清，残尊下马复同倾。

久判野鹤如霜鬓，遮莫邻鸡下五更。
观潮二首
李处权（宋代）

雪屋银山满上头，年年伟观近中秋。
只言沧海无回浪，岂信长江有逆流。
一一樯帆如过鸟，时时烟雨要沉牛。
青衫白鬓功名晚，何日翩然范蠡舟。
送刘伯常淮东都事
赵孟頫（元代）

久客倦游甚，思归劳寸心。之子复南迈，欲别惜光阴。

萧条楚山远，渺瀰淮水深。梦中不可到，何用解愁襟。
过谢皋羽墓
高咏（清代）

许剑曾传此地游，丰碑遗墓尚荒丘。龙髯堕海三宫泪，马鬣封山万古愁。

处士宅边寒雨夜，严陵滩下暮江流。当年恸哭声如在，听罢西台桧柏秋。
澎湖八景
刘伯琛（清代）

鳞猎韡纹样碧澜，湛然心迹等泉观。千里渊■涵晖远，一鉴渟泉照影寒。

虚受自然容万派，曜灵终古浴双丸。鱼龙出没蛟宫近，欲取珊瑚作钓竿。
恭和御制观海元韵
觉罗桂芳（清代）

东海渺无际，空濛接九旻。层楼吞灏气，大地绝苍垠。

浪稳蛟龙静，航通玉帛陈。纳川情并效，向若轨堪循。

嘘蜃还成市，翔乌不待晨。沙明潮应月，苔润石知春。

已息阳侯阵，谁扶飓母轮。蓬莱真咫尺，岛屿一微尘。

鹏路盘青霭，鳌峰耸碧珣。荡空云鹤影，泛棹斗牛津。

作赋曾工木，求丹欲笑秦。披图书是玉，放眼界为银。

鲽献能怀德，鲛输已化嚣。边铺霞锦烂，面拭镜光新。

旋吉依秋节，流观仰帝巡。添筹颂黄屋，万象尽含淳。
题徐氏姑寿安君寿梅亭
黄庭坚（宋代）

大鶵衔枚来作亭，小鶵衔实来种花。
两鶵反哺声查查，慈乌发白尔成家。
梅梁丹青射寒日，梅英飞雪点亲发。
二鶵同味如春酒，寿亲一笑宜长久。
金玉满堂空尔为，有亲举酒世上稀。
生育劬劳安可报，折梅倾酒著斑衣。
南柯子·空挂纤纤缕
曹雪芹（清代）

空挂纤纤缕，
徒垂络络丝。
也难绾系也难羁，
一任东西南北各分离。
落去君休惜，
飞来我自知。
莺愁蝶倦晚芳时，
纵是明春再见隔年期！
伤时二首（一作宋郊）
孟云卿（唐代）

徘回宋郊上，不睹平生亲。独立正伤心，悲风来孟津。

大方载群物，先死有常伦。虎豹不相食，哀哉人食人。

岂伊逢世运，天道亮云云。

太空流素月，三五何明明。光耀侵白日，贤愚迷至精。

四时更变化，天道有亏盈。常恐今夜没，须臾还复生。
寒食访僧
郑文宝（宋代）

客舍愁经百五春，雨馀溪寺绿无尘。金花开处鞦韆鼓，粉颊谁家斗草人。

水上碧桃流片段，梁间新燕语逡巡。高僧不饮客携酒，来劝先朝放逐臣。
岐王山亭
张谔（唐代）

王家傍绿池，春色正相宜。岂有楼台好，兼看草树奇。

石榴天上叶，椰子日南枝。出入千门里，年年乐未移。
和永叔鸣鸠诗
刘敞（宋代）

晴鸠欢求雌，雨鸠闹逐妇。天地有晴阴，嗟尔何欣复何怒。

柔桑如云春暮时，吴蚕半眠紫葚肥。食不过数粒，寝不过一枝。

妇子相安可以老，何用汲汲合且离。雷公号呼风伯舞，天借之权作霖雨。

可怜汝愚终不省，反室于怒谁哀汝。昔人恶尔巧，今人笑尔拙。

巧不得近瑶台，拙不能保家室。尔巧尔拙非汝情，天机回阖难自平，世人假尔推阴晴。
忆筇杖
陈傅良（宋代）

岷峨山下筇竹杖，危者使安衰可壮。
秦皇汉武穷兵不可得，我独得之今丞相。
前年有旨还故园，其冬急召朝日边。
半岁驱驰数千里，赖有此杖常扶颠。
仓黄又别修门去，私室无人谨呵护。
夜半雷霆下取将，儿叫妻啼留不住。
我闻丞相下峡时，一物无有杖自随。
属当晏朝立仗久，怜我弱胫疲坳螭。
如今步屧随衰草，十步趑趄九步倒。
假如杖在欲用之，山精海怪震怒亦不保。
君不见杜陵桃竹欹，常恐失之君山湖上之风波。
梓涧使君之赠尚尔耳，况自丞相还如何。
七月二十九日夜大醉宿陆宣慰廨旦日以一诗谢之
陆文圭（元代）

夜行被酒止公亭，耳热呼乌坐尽惊。瓮下自惭非毕子，吐中不觉卧王生。

相宽吏舍情何厚，误污车茵罪亦轻。戏马倘容宾落帽，更拚投辖饮天明。
秋日渡江
黄极（宋代）

雁落平沙一雨收，淡烟斜日荻花洲。
凭谁与作王摩诘，为写江南水墨秋。
庆资深康乐园四咏
王之道（宋代）

不知眼界几多阔，隐隐青山在天末。
湖光醉就琥珀浓，应助先生恣浇泼。
西风摇落黄花秋，江城有蟹供拍浮。
人如渊明亦不恶，肯使临赋成悠悠。
登澄海楼观日出作歌
李元度（清代）

重关险扼辽左冲，海防汹涌山巃嵷。俯视一气青濛濛，天然形胜标崇墉。

我来正值秋阴重，楼登澄海携吟筇。其高绝顶摩苍穹，云可观日同华嵩。

深宵久坐云雺雺，星沈月黑迷长空。俄惊一线飞霞红，金波闪烁光熊熊。

阳乌跃出随飞龙，鲛宫贝阙看朦胧。寥天一镜磨青铜，三神山路疑可通。

兹游奇绝冠寰中，气吞八表云荡胸。便思万里乘长风，独倚神剑凌崆峒。

指挥净扫中原烽，此地况兼山海雄。留都风景如镐丰，神州手奠扶尧封。

岂徒观海矜双瞳，好事翻笑东坡翁。作诗祷市烦神工，蜃楼许看哀龙钟。

绮语变灭随飘蓬，何若骑鲸太白从。霓旌导我双青童，六鳌晓策扶桑东。
宿岳市
李曾伯（宋代）

登陟天犹暝，栖回日已西。
形躯一萍梗，襟袖半尘泥。
夹道松成径，谁家花满溪。
定台凝望远，烟草正萋萋。
殊胜渊师八十余因见访问之近来如何答曰随缘
王安石（宋代）

寄托荒山鬼与邻，一生黄卷不离身。
百年薪尽随缘去，莫学缁郎更误人。
冬半
沈说（宋代）

岁逢冬欲半，心事更迢迢。细雨寒窗闭，孤灯长夜挑。

远书和梦写，新酒带愁浇。明日有幽兴，寻梅到石桥。
次韵寄怀王元渤舍人一首
刘一止（宋代）

倦飞鸾省戢脩翎，乞与云山作卧屏。醉里书床堆束笋，梦馀楸局见稀星。

君心傥似当时赤，吾发应无耐久青。老手尚堪驱使在，会持归楫到溪亭。
董侍郎
魏了翁（宋代）

紫气飞骞一马骢，当年轻下五云东。诗书意味江都相，琴鹤规模清献公。

长啸驱风静秋戍，精神唤雨作年丰。列城香火知何限，蒸起祥云入颊红。
古意 其一
汪轫（清代）

朝阳入洞房，春气吹花暖。一心托明镜，照人光不满。

三岁刺双鸾，神态尽委婉。宁辞针线劳，而使华翎短。
满江红　　题画寿总宪龚芝麓 寿顾吏部松交五十
吴伟业（清代）

拂袖归来，閒管领、烟霞除目。算得是、与人无竞，高飞黄鹄。

眼底羊肠逢九坂，天边鳄浪愁千斛。脱身时、还剩辟疆园，浮生足。

尊酒在，残书读。拳石小，沧州绿。有风亭月榭，醉弹丝竹。

嫩箨雨抽堂下笋，苍皮霜洗窗前木。倩丹青、写出虎头痴，山公屋。
化成岩
戴复古（宋代）

城郭嚣尘外，江山胜概中。
铿然和滩水，和以万松风。
夹径森奇石，危亭纳太空。
苍岩不能语，曾识赞皇公。
羊城秋怀十绝 其一 客居嗤任达之幼舆何必乃尔拟閒情于靖节始可言诗
郭之奇（明代）

独守长秋六尺床，昏昏非醉亦非狂。客居误傍霜红树，每夜秋声点客肠。
重经车辋谷
司马光（宋代）

昔年道经车辋谷，直上七里盐南坡。今年行役复到此，方春流汗如翻波。

中涂太息坐盘石，涕泗不觉双滂沱。我生微尚在丘壑，强若麋鹿婴虞罗。

人踰三十只有老，后时过此知如何。云泉佳处须速去，登山筋力行蹉跎。
谢陈昌国惠酒二首 其二
郭祥正（宋代）

欲泻琼浆洗我忧，玉壶分送不知休。醉来一觉还乡梦，看尽江南二十州。
春阴偶成柬枯崖
蒲寿宬（宋代）

砌藓频侵绿，野花相避红。
不知昏与昼，惟见雨和风。
有酒为寒尽，无诗非景穷。
地炉煨芋火，时约老僧同。
杏花
王安石（宋代）

垂杨一径紫苔封，人语萧萧院落中。
独有杏花如唤客，倚墙斜日数枝红。
送延上人归云峰
王之道（宋代）

去年出山时，飞支正撩乱。
殷勤大洪老，呵笔泻真赞。
为言化菩萨，持钵江北岸。
欲将说禅相，醒彼瞌睡汉，
别来能几日，沤灭冰且泮。
似闻妙湛师，接踵还旧观。
公归勿惆怅，生死同夜旦。
幸有囊中金，了此一重案。
句 其五
张仲节（宋代）

不知去年征战时，妾家良人在还没。
成晋驿庭槐繁阴戏为一绝
陆深（明代）

雨意将云白，山光隐树青。总看行蚁梦，何日报鸡醒。
和蜀后主题剑门
王仁裕（唐代）

孟阳曾有语，刊在白云棱。李杜常挨托，孙刘亦恃凭。

庸才安可守，上德始堪矜。暗指长天路，浓峦蔽几层。
过函关
郑岳（明代）

建都据形胜，自昔称关中。我今历崤函，险绝凌苍穹。

一夫当关守，百夫不敢攻。秦皇藉馀烈，诸侯俱景从。

汉高既灭项，高拱洛阳宫。娄敬脱挽辂，一语回天衷。

即日幸车驾，定鼎垂无穷。决机振长策，识度诚豪雄。
东篱杂题
陆游（宋代）

沟声流激激，篱影立疏疏。
平旦来浇药，临昏尚看鱼。
比邻怪疏索，风月伴踌躇。
安得王摩诘，凭渠画草庐？
送福州谢学正无疑归南剑州
方回（元代）

问知桑梓处，师祖李延平。
往正三山学，看驰四海声。
新吟严更典，老貌古兼清。
上水过衢信，暗淡溪却顺。
秋日自武林病归渔社李使君惠以长篇诵之再四
杨冠卿（宋代）

忆昨走京华，炎曦昼方赫。
终日无一欣，梦绕旧泉石。
西风趁惊无，兹焉挂帆席。
千年辽鹤归，客屦户外积。
雕胡饭新炊，云腴饮甘液。
杞狗杂苓龟，夜吠更晨吸。
荣华风中烟，得丧付儿剧。
宁复效辕驹，长鸣悲伏枥。
李侯金闺彦，气与嵩华敌。
龙门世莫攀，冰鉴古无匹。
駃騠千里骏，晨炊共蓐食。
高吟动鬼神，落笔风雨疾。
句诵血模糊，妙理难致诘。
东林愿禅师院
崔涂（唐代）

与世渐无缘，身心独了然。讲销林下日，腊长定中年。

磬绝朝斋后，香焚古寺前。非因送小朗，不到虎谿边。
行路难 其七
钱澄之（清代）

经旬守渡坐江头，典尽春衣问小舟。偏遇买粮船正过，弯弓停楫在中流。
春日途中五首
项安世（宋代）

微风急雪点微茫，渔浦江边上客航。
逆水趁潮如顺水，他乡送客似离乡。
和李校书禄中自秘省见访知早入朝便入集贤不遇诗
王起（唐代）

台庭才子来款扉，典校初从天禄归。已惭陋巷回玉趾，

仍闻细禄沾彩衣。诘朝始趋凤阙去，此日遂愁鸡黍违。

忆昨谬官在乌府，喜君对门讨鱼鲁。直庐相望夜每阑，

高阁遥临月时吐。昔闻三入承明庐，今来重入中秘书。

校文复忝丞相属，博物更与张侯居。新冠峨峨不变铁，

旧泉脉脉犹在渠。忽枉情人吐芳讯，临风不羡潘锦舒。

忆见青天霞未卷，吟玩瑶华不知晚。自怜岂是风引舟，

如何渐与蓬山远。
与孟东野
刘叉（唐代）

寒衣草木皮，饥饭葵藿根。不为孟夫子，岂识市井门。
缑山子晋祠以下陪太尉钱相公游嵩山七章其六
梅尧臣（宋代）

旷哉嵩室阳，神怪所栖宅。
苍石不知年，灵熊去无迹。
烟岩想桂宫，苔壁疑椒掖。
不学舜娥悲，潇湘竹枝碧。
闻梁蘧玉已寓京口
濮淙（清代）

容易相逢尚未逢，老年亲故喜相从。已辞野店中山酒，望断烟江北固峰。

一夜梦游千里月，五更霜落万家钟。莫言人远天涯近，书到楼头第几封？
绍兴十三年发皇后册宝十三首
佚名（隋代）

猗欤贤后，德本性成。
承天致顺，朔日为明。
作配俪极，王化以行。
万有千几，奉祀宗祊。
燕九日奉皇太后观灯火
弘历（清代）

燕值邱仙节，灯陈鬲氏墟。火城张大野，綵阁奉安舆。

孔雀千屏张，金莲万朵舒。鸾车朝绛阙，龙马负丹书。

胜赏真无斁，围观共乐胥。兆民齐祝寿，寿指泰山如。
寄张如心
黄溍（元代）

谬羡侏儒饱一囊，旧游搔首独凄凉。连天断雁初沈日，匝地寒凄欲有霜。

闻道为郎须白发，未殊高枕待黄粱。红颜好在张公子，坐听松风春昼长。
梅花
江万里（宋代）

床头周易用心来，旧卷经年病不开。
到得初冬梦颜子，欠伸俄健起寻梅。
岁莫官舍书怀二首
王炎（宋代）

九霄侧目不飞扬，落在荆湖又一霜。
寒日无辉溪水冻，春风有信野梅香。
少年豪气今揫敛，小隐生涯尚渺茫。
叹息衣襟渍朱墨，镜中容易鬓毛苍。
剡溪久寓
王铚（宋代）

山水戴逵色，尚余清兴中。
千岩落花雨，一径卷松风。
酒茗延幽子，图书伴老翁。
长生吾不羡，久悟去来同。
为梁叠石学博节母冯太孺人寿 其一
屈大均（明代）

苍翠女贞枝，陶婴七十时。珠毛黄鹄子，玉蕊白华儿。

掌故多高弟，文宣亦老师。琼南诸妇女，恨得礼宗迟。
望江南
佚名（宋代）

阶蓂舞，才半小春天。青女霜前犹避暖，素娥月里乍羞圆。蓬岛降天仙。
称寿处，琼液拍浮船。长伴瑶池金母宴，蟠桃花下驾云軿。结实看千年。
送胤公归阙
齐己（唐代）

西朝归去见高情，应恋香灯近圣明。关令莫疑非马辩，

道安还跨赤驴行。充斋野店蔬无味，洒笠平原雪有声。

忍惜文章便闲得，看他趋竞取时名。
遣愁
张锡祚（清代）

老屋欹斜挂薜萝，柴门寂寂断经过。拥阶梧叶落无数，带雨黄经开正多。

三《易》龙蛇轻动蛰，《二南》钟鼓自平和。素心人远谁同调，絺绤凄风独放歌。
丙戌除岁
黄衷（明代）

鄂渚俄惊岁再除，江天雪霁日光舒。吏封台印裁红楮，童理官光振素书。

忆弟自从逢雁后，分年应在听鸡初。然松烧纸曾同俗，谁道迂人世事疏。
访颜氏读书岩
吕愿中（宋代）

洞口微云恣卷舒，石岩相对一蘧庐。
赋才晋宋多夷旷，好景古今难贮储。
茗碗已惊浮雪浪，斋厨俄听响鲸鱼。
子云识字终何用，且读人间未见书。
壮游卷
罗亨信（明代）

之子怀壮志，妙龄事远游。青丝鞚騄駬，宝带悬吴钩。

晨兴出都门，凉风起萧飕。征夫戒严程，千里思悠悠。

天关高迢遥，苍翠空中浮。振策历夷险，修途行复留。

元戎开将阃，迥在平城陬。折节礼贤士，倾心需才猷。

子今往从之，宾主应相投。于以展素蕴，赞画真良谋。

子良亦何人，芳誉垂千秋。鸿鹄薄霄汉，斥鴳宁与俦。

勉矣树嘉绩，勋名期早收。
题志玄崎岖窈窕卷
蓝仁（明代）

青牛去不返，黄鹤已难追。独羡持初志，长斋似旧时。

洞天寻伴侣，丹火慕真师。他日缑山顶，家人待一辞。
仲春得姜山报知以此时入越却寄
释函是（明代）

一年才得两封书，桃雨霏霏柳雨疏。吴峤夕阳投寺晚，锦江归鸟啭檐初。

迢遥客路饶新语，寂寞家山掩敝庐。收拾笠瓢还旧隐，春光容易待樵渔。
紫骝马
徐陵（南北朝）

玉镫绣缠鬃。
金鞍锦覆幪。
风惊尘未起。
草浅埒犹空。
角弓连两兔。
珠弹落双鸿。
日斜驰逐罢。
连翩还上东。
青门引（寻梅）
王质（宋代）

寻遍江南麓。只有斑斑野菊。梅花不遇我心悲，花枝得见，便是花年足。

微香来自横网竹。飞度寒溪曲。落路寻人借问，谢他指向深深谷。
浩气吟 其二
瞿式耜（明代）

已拼薄命付危疆，生死关头岂待商。二祖江山人尽掷，四年精血我偏伤。

羞将颜面寻吾主，剩取忠魂落异乡。不有江陵真铁汉，腐儒谁为剖心肠。
十二郎·垂虹桥
吴文英（宋代）

素天际水，浪拍碎、冻云不凝。记晓叶题霜，秋灯吟雨，曾系长桥过艇。又是宾鸿重来后，猛赋得、归期才定。嗟绣鸭解言，香鲈堪钓，尚庐人境。幽兴。争如共载，越娥妆镜。念倦客依前，貂裘茸帽，重向淞江照影。酹酒苍茫，倚歌平远，亭上玉虹腰冷。迎醉面，暮雪飞花，几点黛愁山暝。
法曲（遍第三）
曹勋（宋代）

珠星璧月，昼景夜色相催。正阳炎序火府，龙珠蕴照，冰海融澌。炎天春常好，日日琪花，琼蕊芳菲。绛景无别，惟似琉璃。平地环绕清泚。火中生莲，会成真物，更取海底龟儿。胜热涤暑风，全形莹若冰肌。常存道意。铄石流金无畏。共协混元一气。入冲极。觉自己。乾体还归。
呼唤体自述
白玉蟾（宋代）

只贪饮酒与吟诗，炼得丹成身欲飞。
曩劫曾为观大士，前生又是派禅师。
蓬莱旧路今寻著，兜率陀天始觉非。
料我年当三十六，青云白鹤是归期。
又七首其四朝日迎神
杨亿（宋代）

阳德之母，羲御寅宾。
得天久照，首兹三辰。
正辞备物，肃肃振振。
沦精降鉴，克享明禋。
咏史三十一首 其八
黄毓祺（明代）

子房盖世才，侥幸于一击。去死不容发，老人所深惜。

卒遇草野间，命供仆妾役。意固不在书，教之以忍力。

能忍不能忍，刘项所繇别。子瞻留侯论，千秋具眼只。

淮阴钓城下，阿母心独恻。吾岂望报乎，而进王孙食。

所以开广之，一言已破的。登坛将百万，攻取战必克。

不用蒯通计，岂党陈豨逆。单辞受奇冤，非尽汉负德。

破齐请假王，固陵期复失。乘时取分地，望报抑何急。

孺子诚可教，王孙毋乃拙。至死卒不悟，漂母有成说。

向令得其意，何至族为赤。鲍鱼既云返，能蟠尚无翼。

天故幻异人，玉成两人杰。授书与致餐，其为教也一。

世传圯上老，谷城片黄石。然则漂妇人，安知非鬼物。

苏武大窖中，拘幽恒渴饥。齧雪吞毡毛，羝乳乃得归。

卧起持汉节，节旄日以稀。单于命李陵，置酒往说之。

人生如朝露，何以自苦为。卫律罪通天，固然何足疑。

陵也有广风，不死非脂韦。庶几柯之盟，得当报主知。

乃亦为此言，涕下徒沾衣。此言吾最恨，往往令人迷。

朝露既云短，为欢曾几时。千秋万岁名，君子宜三思。

不见典属国，垂光等虹霓。生面开麒麟，飘萧双鬓丝。
偈六十九首
释道宁（宋代）

同阬无异土，千古少人知。
月下休相唤，还从旧路归。
痛哭
程自修（金朝）

日射石虬鳞甲开，草色又换青春回。精灵聚散岂拘束，山鬼叫呼松柏哀。

当时沸天箫鼓动，今日悲风陵上来。忽忽古今成传舍，人生有情泪盈把。

乾坤误落腐儒手，只遣空言当汗马。西晋风流绝可人，怅望千秋共潇洒。
满江红·笳鼓归来
辛弃疾（宋代）

笳鼓归来，举鞭问、何如诸葛。人道是、匆匆五月，渡泸深入。白羽风生貔虎噪，青溪路断猩鼯泣。早红尘、一骑落平冈，捷书急。三万卷，龙韬客。浑未得，文章力。把诗书马上，笑驱锋镝。金印明年如斗大，貂蝉却自兜鍪出。待刻公、勋业到□云，浯溪石。
题唐实两京胜览眷
王缜（明代）

天地人间逆旅，利名水上浮沤。两眼古今何处，一鞭南北神州。
太尉文肃郑公挽词三首 其三
胡宿（宋代）

将钺徽联重，公槐贲典加。哀荣班襚衮，亏痛轸投瓜。

朝露沾崇旆，秋风咽迥笳。英灵不可问，宰树有栖鸦。
次韵高子文留别
李若水（宋代）

之子欲西笑，我怀难具陈。
从来妙风雅，此去脱埃尘。
拟倩杯中物，暂留灯下人。
可堪分手处，月色半林新。
黄冈
白玉蟾（宋代）

海山千里起风沙，拂拂篮舆细雨斜。
云里桂松连岫碧，自酤市酒慰蕉花。
句
萧实（宋代）

万株翠干根成后，一个閒僧手植初。
送喻汤佐由试佥事降文昌县主簿
谢肃（明代）

文昌主簿新纡宠，平乐分司旧拜恩。獬豸高峨冠上角，凤皇深护棘中身。

问津海涌琼崖晓，辞阙天回紫极春。自古功名归秀士，好将惠泽溥黎民。
九日钱塘江
韩淲（宋代）

九日风凄紧，扁舟发龛山。龛山正自佳，况复江水间。

吴歌动两桨，溯洄过沧湾。虽无菊可把，矫首云斑斑。
芜湖道中
王质（宋代）

扰扰千支水，攒攒一簇村。牛羊纷下括，鹅鸭闹争门。

晚径飘松子，秋田长稻孙。霜天好风日，壮士铁衣温。
自题寄云别墅
汪怡甲（清代）

茅屋寄深山，白云任往还。狂吟常闭户，名利两閒閒。
悼杨隐之承事
唐庚（宋代）

忍能挥泪读丰碑，平昔修为我自知。一日不斋无此理，五行并自记他时。

肯教灵运先成佛，未信王家敢誉儿。耆旧即今零落尽，鹤归空叹冢累累。
浣溪沙（元夕后三日王文明席上）
范成大（宋代）

宝髻双双出绮丛。妆光梅影各春风。收灯时候却相逢。

鱼子笺中词宛转，龙香拨上语玲珑。明朝车马莫西东。
句
孙仲鳌（宋代）

名向阿衡篇里得，书从复古殿中来。
偈颂一百一十七首 其六十五
释绍昙（宋代）

书云开管宴，法轮食轮转。觑之双眼盲，味之唾三咽。

云门胡饼，谩自誇张，杨岐栗蓬，急须收卷。露柱灯笼，春风满面。
鹊桥仙 寄汪南轩
谢应芳（元代）

青年去了。青衫破了。旧日青毡无了。一时清兴未能除，说与故人知道。春花春好。秋花秋好。每日看花尤好。人生沽酒买花钱，消得杖头多少。
复和怜字韵二首
吴芾（宋代）

春色撩人胜去年，莺啼燕语若相怜。
一川烟水清还浅，万叠云相断复连。
好景会心宜乐矣，故园回首却凄然。
同僚赖有清新句，似听松风漱玉泉。
游仰山欲游兰若不果怀混融二首
赵蕃（宋代）

冒雨来看大仰山，不惟泉石意相关。
混融时事谁能说，稍向诗碑见一班。
奉送从兄罢官之淮南
刘长卿（唐代）

何事浮溟渤，元戎弃莫邪。渔竿吾道在，鸥鸟世情赊。

玄发他乡换，沧洲此路遐。溯沿随桂楫，醒醉任松华。

离别谁堪道，艰危更可嗟。兵锋摇海内，王命隔天涯。

钟漏移长乐，衣冠接永嘉。还当拂氛祲，那复卧云霞。

溪路漫冈转，夕阳归鸟斜。万艘江县郭，一树海人家。

挥袂看朱绂，扬帆指白沙。春风独回首，愁思极如麻。
八声甘州（约程漕使遇孙初筵劝酒）
魏了翁（宋代）

记幡然、持节下青云，巴月几成弦。待竹枝歌彻，讼棠匝地，扉草连天。却寻当年旧梦，来使蜀东川。人物寥寥甚，禁许回旋。

愧我推挤不去，尚新官对旧，后任如前。与故人饮酒，月露写明蠲。叹书生、康时无计，谩忧思、时堕酒痕边。且只愿、早休兵甲，长见丰年。
芍药四首
邵雍（宋代）

一声啼鴂画楼东，魏紫姚黄扫地空。
多谢化工怜寂寞，尚留芍药殿春风。
闻崔倚旅葬
刘言史（唐代）

远客那能返故庐，苍梧埋骨痛何如。

他时亲戚空相忆，席上同悲一纸书。
失调名 吴樯越橹，都是利名人 又
陈瓘（宋代）

彩衣长处。五世祥烟薰舞袖。
暮春泛西湖次口号韵呈程待制十首
陈造（宋代）

客舟日日野芳前，鶗鴂鸣时始息肩。
无絮可漂花可藉，良辰乐事属明年。
王摩诘四时山水图
谢薖（宋代）

欲知摩诘诗中画，桃红柳绿皆摹写。更含宿雨带春烟，一段风光生笔下。

欲观摩诘画中诗，小幅短短作四时。山平水远含变态，是中有句无人知。

此公盘礴万物表，胸中炯炯秋空晓。戏磨淡墨污绢素，世上丹青擅场少。

何人乞与辋川图，装成小轴四时俱。壁间仍题六字句，人言双绝古今无。
春闺回文 其二
张博（明代）

迢迢永夜一灯寒，漠漠春情别泪残。寥寂更愁多薄命，销魂暗月对花看。
黄岩舟中
戴复古（宋代）

满船明月浸虚空，绿水无痕夜气冲。
诗思浮沉樯影里，梦魂摇气橹声中。
星辰冷落碧潭水，鸿雁悲鸣红蓼风。
数点渔灯依古岸，断桥垂露滴梧桐。
题王学士所藏王孟端老桧苍崖图
曾棨（明代）

王郎工画妙入神，平生强项世所嗔。
有时兴至自盘礴，睥睨已喜旁无人。
忽然放笔作古桧，白日烟云倏暝晦。
淋漓尽带雷雨垂，惨淡长疑鬼神会。
古藤缠络枝相缪，屈铁磥砢腾蛟虬。
左拏右攫飞不去，崖石欲裂山精愁。
王郎一生何不遇，五十得官嗟已暮。
胸中时吐气峥嵘，半落苍厓化为树。
知君爱此长萧森，藏之愿比双南金。
秋来恐有乘槎客，泛入天河无处寻。
和梅庵先生岁杪言怀原韵
程虞卿（清代）

压鬓清霜冷玉簪，关山残雪寄孤吟。千秋白傅青衫泪，一片樊南锦瑟心。

鹤病未须医俗药，梅开那用辟寒金。扁舟一叶寻知己，同话双梧落月阴。
和黄户曹投赠二首
刘克庄（宋代）

巫医末技有师生，古道今人鲜复行。
行子云玄谁卒业，附韩公传不埋名。
虱犹可以箭锋贯，蝇岂能增秤尾轻。
颇欲他时观续集，定将苍老换朱荣。
点绛唇·十日春风
冯时行（宋代）

绛唇作别

十日春风，吹开一岁间桃李。

南柯惊起。归踏春风尾。

间事无凭，偶尔成忧喜。

歌声里。落花流水。明日人千里。
送郑同夫归豫章分题诗 分题馆娃宫
俞明德（明代）

吴王歌舞地，千载一登临。
犹有颓基在，空余秋草深。
香销珠珮化，土蚀玉钗沈。
楚客今朝别，仍多感慨心。
酬履方履中履直伯大四侄问疾诗
多炡（明代）

予有幽忧疾，沉冥四序移。
蚁声听若斗，蛇影见还疑。
竹下闲游屐，花间罢赌棋。
亲交如问讯，未死汝南痴。
诗偈 其六十二
庞蕴（唐代）

昔日在有时，常被有人欺。一相生分别，见闻多是非。

已后入无时，又被无人欺。一向看心坐，冥冥无所知。

有无俱是执，何处是无为？有无同一体，诸相尽皆离。

心同虚空故，虚空是我师。若论无相理，惟我父王知。
赤日
刘筠（宋代）

芒熛盛德正浑仪，休问探汤向小儿。
尽日羽陵开蠹简，几人河朔引芳巵。
尧厨萐莆频摇处，汉殿相风未转时。
争得琴高借双鲤，暂游姑射对冰姿。
句 其七
卢襄（宋代）

强呼膏雨鸠闲管，乍有香泥燕猛忙。
夜宿解田偶成
释昙华（宋代）

夜宿西山居士家，围炉相对话生涯。
从来无一丝头许，自是劳生眼裹花。
自然亭
吴当（元代）

盘结松萝覆顶青，云山四面作帏屏。秋风棋局无人看，夜月琴声有鹤听。
六州（一曲）
范祖禹（宋代）

太平功。拥佑帝尧聪。歌九德，偃五戎。寰海被祥风。车书万里文轨同。自南北西东。耕田凿井，戏垂髫华发，跻仁寿域变时雍。大明方天中。弃养东朝苦匆匆。玉座如存，永隔慈容。

恨难穷。崇庆空。飚轮仙驭无踪。超宇宙，驾云龙。祎翟掩轩宫。柏城王气长郁葱。温洛照寒崧。光灵在上，徽音流千古，昭如日月丽层穹。太任家邦隆。彤史青编永垂鸿。清朝笙镛。奏假钦崇。
征西大将军京陵王公会射堂皇太子见命作此诗
陆云（魏晋）

南海既宾。
爰戢干戈。
桃林释驾。
天马婆娑。
象齿南金。
来格皇家。
绝音协徽。
宇宙告和。
西山爽气楼
徐贲（元代）

钱塘西湖吾旧游，每游只为湖山留。欲将胜槩入登览，泉石琐琐何烦求。

古来英雄远莫见，往事寂寞谁复收。知君平生好奇观，结楼却在西湖头。

山南山北竞萧爽，四时佳气常如秋。平波直与天上下，众峰不共云沉浮。

此邦富庶甲西浙，湖山宴赏无时休。纷纷尽日逐歌舞，安知中有万古愁。

丈夫不作少年事，与君买醉登兹楼。
种菜
陆游（宋代）

老农饭粟出躬耕，扪腹何殊享大烹。
吴地四时常足菜，一番过後一番生。
澎湖八景
刘伯琛（清代）

屼峍龙门峙紫瀛，源探星宿记兹名。虽殊竹箭奔流驶，恰有桃花锦浪生。

触石宛同翔素鹭，凌风直欲驾长鲸。潜鳞岁岁乘时化，祇待春雷启蛰声。
次韵子瞻吴中田妇叹
苏辙（宋代）

久雨得晴唯恐迟，既晴求雨来何时。
今年舟楫委平地，去年蓑笠为裳衣。
不知天公谁怨怒，弃置下土尘与泥。
丈夫强健四方走，妇女龌龊将安归。
塌然四壁倚机杼，收拾遗粒吹糠粞。
东邻十日营一炊，西邻谁使救汝饥。
海边唯有盐不旱，卖盐连坐收婴儿。
传闻四方同此苦，不关东海诛孝妇。
宿云岩二首
徐似道（宋代）

古书万卷积成蠹，老屋数閒深却幽。
午枕忽惊毛骨冷，觉来风雨一山秋。
子范徼巡诸乡捕逐群盗几尽辄作长句劳苦行李
黄庭坚（宋代）

白发尉曹能挽弓，著鞭跨马欲生风。
乃兄本是文章伯，此老真生矍铄翁。
枹鼓诸村宵警报，牛羊几处暮牢空。
得公万户开门卧，看取三年治最功。
满江红（赴玉山之谪，与诸父泛舟大泽，分题为别）
晁补之（宋代）

莫话南征，船头转、三千余里。未叹此、浮生飘荡，但伤佳会。满眼青山芳草外，半篙碧水斜阳里。问此中、何处芰荷深，渔人指。

清时事，羁游意。尽付与，狂歌醉。有多才南阮，自为知己。不似朱公江海去，未成陶令田园计。便楚乡、风景胜吾乡，何人对。
寄朱元晦提举
陆游（宋代）

市聚萧条极，村墟冻馁稠。
劝分无樍粟，告籴未通流。
民望甚饥渴，公行胡滞留？徵科得宽否，尚及麦禾秋。
偈
释仁绘（宋代）

至道无难，唯嫌拣择。但莫憎爱，洞然明白。山僧则不然，至道最难，须是拣择。

若无憎爱，争见明白。
金八姑鹤骨箫诗为沈琛其赋
姚燮（清代）

春棠不爇枯猿心，湘篁泣黛鹃楼阴。瘦灯如睇夜魂语，一丝琼响空烟沈。

八姑娟年女贞骨，恐隶情仙学顽佛。辘轳为心菡萏洁，井底银潢古星月。

丽车三月归郎家，鸩媒一误随乌鸦。乌鸦岂合俪青凤，猰㺄人面来磨牙。

密幕流苏堕萤黯，角枕千山万山险。纷离匹溢发幽感，大石凄凉尾声犯。

不歌半路溪轻薄篇，又不为枣下纂纂邀人怜。巴姬飉厉韩娥冤，拉沙截雪填龙渊。

千呜出音万咽入，黄河来迟日去急。雷门上键真宰泣，乳洞玄阴作崖立。

调随指变还郁纡，人间哀怨无剩馀。王满为娅潘杨殊，既非秦罗敷，而岂梁绿珠？

以剪断发刀割襦，妾也薄命诚区区。堂皇南面县官猾，舌磔鸳鸯谳辞辣。

既不得重执箕帚为使君之妻，如何甘漆身劙肤衔碣而长没？

灵鳌頵砡摩浩穹，其下为蝄像宅、冰蠵宫。或有额嫔湘女往来倏忽，明珰翠羽光熊熊，妾也薄命行相从。

城闉枯桑吹慄风，痴劳騃燕殊西东。画钿飘零罗袜弃，阑干天杪伤心红。

一握参差万金值，非六州铁九子石，蓬莱芝根破冢得。

昭华火毳与磨拭，惟韵铿訇色绀碧，脩趾神容梦瑶夕。

云螭昔媵琅邪奁，祥虹近发东阳缄。血斑寸寸灵魄监，鵩母妒铩双飞鹣，森尔蛎壁秋霜严。

秋霜棱棱砺尔指，黄钟不生太蔟死。白浮鸠曲城乌谣，我吊孤臣悲孽子。

我闻应真五百香台幡，湖流金碧交连翻。何当携此渡江去，作无遮会招其魂。

鼓铙和曲小海翻，慧林七宝来妙鬘，玉音筛满花山矾。
和季弟韵二十首 其九
刘克庄（宋代）

去国为农混里廛，故书抛向短檠边。台卿复壁犹温孟，夷甫排墙始悔玄。

送老只消营藁葬，买春不过费榆钱。枯肠欲汲无涓滴，谁道先生万斛泉。
望秦川歌 其七
周麟之（宋代）

烟霞缥缈认骊山，远想楼台紫翠间。尚欲神游太真院，不知身过鬼门关。
金波丽晙鹊
姚鼐（清代）

鳷鹊南楼出，蟾蜍碧影低。势如翚负羽，光似水平堤。

潋滟文机泛，晶明玉宇迷。清辉含上下，流照遍东西。

飞阁翔空际，凭栏接皎兮。露华凝翡翠，云气湿琉璃。

地切中宵望，诗从小谢题。秋怀宫雉畔，引领夜乌栖。
思佳客
吕渭老（宋代）

微点胭脂晕泪痕。更衣整鬓立黄昏。春风搅树花如雨，夕霭迷空燕趁门。

题往事，锦回纹。春心无定似行云。深屏绣幌空愁独，明月梨花殢一尊。
念奴娇（次贾子济韵）
郭应祥（宋代）

琼苞玉屑，问天公、底事乱抛轻坠。城郭山川都一样，那得个般坠气。谢女才情，如何只道，柳絮因风起。比梅差可，但无绿萼红蕊。

坐上十客雄豪，颓然一老，草具相邀致。驱尽寒威凭酒力，买笑千金须费。谁办佳词，洛阳年少，笔下生新意。待添几盏，共君今夕同醉。
正月二日
葛天民（宋代）

小巷春阴独掩扉，峭寒著尽过冬衣。
老来情绪无多子，禁得梅花似雪飞。
题梅得芳杏林图
施敬（明代）

梅仙炼丹处，山杏栽无数。
卖药到人间，衣裳带红雾。
花开不知岁，子落还成树。
我欲与之言，飘然骑虎去。
訾家洲二首 其二
刘克庄（宋代）

裴柳英灵渺莽中，鹤归应不记辽东。遗基只有蛬鸣雨，往事全如鸟印空。

溪水无情流㶁㶁，海山依旧碧丛丛。断碑莫怪千回读，今代何人笔力同。
题惠声伯溪亭
孙觌（宋代）

小槛大红直欲然，乔林老翠自生烟。云萝属地青霞帔，雨筴填沟赤仄钱。

折柳贯鱼初受钓，解龟挽酒看垂莲。便须秉烛追良夜，花减春归又一年。
水月舫为奚川钱竹深赋
汤胤勣（明代）

太一真人莲一瓣，飘飘万里来天汉。
移入江南锦绣窠，兰桡桂桨空凌乱。
长鲸对舞碧纱窗，缺兔潜窥紫丝幔。
黍瓮浮香香可，蒲帆扬彩风堪唤。
老兴闲摅曲数讴，幽情缓发琴三叹。
古迹多因潮洗平，远山忽被云遮断。
曩时螃蟹落钱昆，今日鲈鱼到张翰。
莫令惠子识逍遥，且拉卢生游汗漫。
冰壶影里塞鸿飞，海镜光中沙鸟散。
好天良夜属君多，大壑深溪留我半。
乾坤正乏济川材，忍教独系黄芦岸。
素梅 其一
王冕（元代）

大庾岭头春似海，不是寻常白玉堂。
昨夜护龙河上看，一天明月四檐霜。
和杨公济钱塘西湖百题 其五十二 青林岩
郭祥正（宋代）

青帝留行迹，岩前春不归。尽从霜与雪，君看碧依依。
八月初四日谢雨采石中元祠
郑刚中（宋代）

山柳叶疏容夜月，古松枝劲起秋风。
定知明日便回首，百里牛矶烟雾中。
怀道林寺因寄仁用二上人
齐己（唐代）

名山知不远，长忆寺门松。昨晚登楼见，前年过夏峰。

雨馀云脚树，风外日西钟。莫更来东岸，红尘没马踪。
和天衣聪老五首
王之道（宋代）

师去无为十五年，重来猿鹤亦忻然。
此生不负今朝祝，冀结龙华会里缘。
送张郎中副使自南省赴凤翔府幕
羊士谔（唐代）

仙郎佐氏谋，廷议宠元侯。城郭须来贡，河隍亦顺流。

亚夫高垒静，充国大田秋。当奋燕然笔，铭功向陇头。
岳武穆降箕诗
无名子（元代）

百战间关铁马雄，尚馀壮气凛秋风。有时醉倚吴山望，肠断中原一梦中。
夏木闻禽
刘攽（宋代）

爱此南轩木，亲闻好鸟声。夏阴双绿缛，幽韵独凄清。

带雾知天晓，因风觉晚晴。忘机是幽客，相见不相惊。
辛亥1911季冬因东市场边元帅庙街一带民居尽行拆毁赋此志感
张元荣（清代）

双忠庙里绛帷开，三载从游远近来。
鼓箧穷经将致用，挑灯问字亦须才。
心多妄想閒方觉，事到难谋念转灰。
此地依稀权小别，书窗知否再叨陪。
白鹭亭逢胡仙尉晋侯二首 其一
刘弇（宋代）

涨天丝雨欲肥梅，江上相逢秀色开。白发十年归梦寐，青衫一笑洗尘埃。

云边活碧山围健，汀末疏明鸟阵回。独向稠人见高义，此情须敌万琼瑰。
司马相如
徐钧（宋代）

卖赋名成卖酒馀，归来驷马拥高车。
锦衣只欲湔前耻，不道开边困里闾。
陪留宰游灌溪回饮县圃六绝
王炎（宋代）

花暖不胜胡蝶狂，松间支径午阴凉。
沤麻别自有春色，鼻观同参佛土香。
游祝融峰
韩愈（唐代）

祝融万丈拔地起，欲见不见轻烟里。山翁爱山不肯归，爱山醉眠山根底。

山童寻着不敢惊，沉吟为怕山翁嗔。梦回抖擞下山去，一径萝月松风清。
送觉华岩
李流谦（宋代）

世故翻巨浪，是身如孤舟。黑风半夜来，掀簸卒未休。

谁能汹涌间，轻飞逐浮鸥。稽首大导师，觉海名善泅。

请下一转语，为度历劫忧。师笑了无言，此问难尔酬。

未可楫迎汝，子归当内求。坚忍作维缆，巨防截横流。

中有不动者，东西听漂浮。师今念故山，翩然去难留。

相送城东隅，黄叶堆别愁。归来闭阁坐，念念期自修。

精进傥不懈，针芥或有投。西风白莲开，束包随胜游。
和司马学士上辛祀事出郊寄冯学士
梅尧臣（宋代）

侵晓度南薰，禁锺犹可闻。
春郊微有霰，上苑稍藏云。
斋馆人相望，官桥路已分。
宁同鸟乌乐，翔集自成群。
送陈景明尚书赴召四首
黄公度（宋代）

薄宦跕鸢城，归来梦乍惊。
壮图空老大，朴学误平生。
有客嘲杨子，无人荐祢衡。
盐车逢伯乐，作意一长鸣。
渡江
释元肇（宋代）

天地无情日夜流，树烟浓澹岸沈浮。浪花倏忽千堆雪，白似江南去客头。
望姑苏兼送友
石宝（明代）

送客因怀客往还，笙歌池馆绣江山。深愁忽与云俱往，好景曾于梦有关。

帆带夕阳增地胜，虹收残雨觉春閒。相逢却话当年事，只恐悲欢损壮颜。
暮春林壑图
唐寅（明代）

逶迤十里平溪路，滴沥三重下漱泉。
为底时来策黎杖，春衣要试浴沂天。
寄故人
张籍（唐代）

静曲闲房病客居，蝉声满树槿花疏。

故人只在蓝田县，强半年来未得书。
钱塘江三首
吴潜（宋代）

江头风雨弄轻寒，小艇轻蓑把钓午。
日暮沧浪歌渐远，延缘应自避尘冠。
春日病后作
陆祖瀛（清代）

惊起流莺绕树飞，乍开倦眼赏芳菲。恨随柳线论长短，人向梅花较瘦肥。

药与病魔争岁月，花留娇鸟弄春晖。今番别有天然趣，一径苍苔独掩扉。
寻龙湍
孙逖（唐代）

仙穴寻遗迹，轻舟爱水乡。溪流一曲尽，山路九峰长。

渔父歌金洞，江妃舞翠房。遥怜葛仙宅，真气共微茫。
重阳前两日集转庵同社而今日忽雨次转庵韵
许及之（宋代）

搀先登眺高为节，片段芙蓉锦作花。赖得前朝曾此集，有如今雨欲何加。

欢浓未分玄成白，客醉犹怜酒胜茶。犹恨梅川无好句，更须君赋为传誇。
和酬李殿院以野将游吴蜀二首
魏野（宋代）

将从两蜀下三湘，清世那忧道路长。
杖屦虽然游自在，旌旗宁免别凄凉。
召公化实宜歌咏，谢傅诗尤愧发扬。
愿得德星归未动，光芒依旧照毫芒。
思还人四方四首
释文珦（宋代）

幽燕地冷无春晖，此时道归郎不归。
今朝朔风欺远客，又还无处寄寒衣。
忆秦娥
汪元量（宋代）

风声恶。个人蕉萃凭高阁。凭高阁。相思无尽，泪珠偷落。

锦书欲阁鸿难托。那堪更听边城角。边城角。又添烦恼，又添萧索。
四时般若
释法泰（宋代）

飘飘黄叶坠幽庭，万里无云宇宙清。
飒飒凉飚生户外，韶阳三句转分明。
偈颂九十三首
释梵琮（宋代）

旧店重开，全无买卖。
拟欲近前，知君纳败。
感叹二首
李覯（宋代）

世常羞贫贱，贫贱非我羞。
道成不见取，贫贱谁之由。
阶楯拥尧不，廊庙居伊周。
面对岂无说，咫尺路阴脩。
浮云关太虚，白日光逆流。
嗟尔临人者，蔽贤天所仇。
颂四宾主
释印肃（宋代）

一挥凛凛剑锋寒，函盖乾坤绝自观。
堪笑天龙无可说，示人祗在指头端。
诗一首
叶衡（宋代）

东家屋被西家盖，仔细思量无利害。
他时折握别陈词，如今且以壁为界。
和冲卿崇文宿营直睹壁上题名见寄并寄如了不
司马光（宋代）

白袍昔纷纷，相与会东堂。
帝梧碧萧瑟，翔集皆鸾凤。
伊余素空疏，滥吹翰黑场。
不为群隽遗，出处聊簪裳。
乐来凡六闰，转毂飞炎凉。
同歌太学下，共醉金马旁。
修竹压窗寒，夭桃倚户芳。
金盘剖卢橘，玉壶分蔗浆。
惊呼局上急，嘲笑杯间狂。
神情一契会，形迹两俱忘。
欢余叹宦薄，离合何能常。
濡毫纪岁时，挥霍素壁光。
去秋随相车，沿牒来东方。
城中未遍辞，不疑逐南荒。
奔波走郊外，取别何苍黄。
举觞未及尽，亟归还束装。
行行到官下，日积簿领忙。
文书拥笔端，胥史森如墙。
况当三伏深，沾汗万淋浪。
细蝇绕眉睫，驱赫不可攘。
涔涔头目昏，始觉冠带妨。
诚知才智微，吏治非所长。
惧贻知己羞，敢不益自强。
因思瓯闽远，南走侵溟涨。
炎蒸异中县，从古无雪霜。
终翰会茅屋，监茗征行商。
欢哗费口舌，解囊收毫芒。
不疑性高介，此困安可当。
山川几千里，问讯谁能将。
冲卿居京邑，青云正腾骧。
寓直紫台上，风露澄东厢。
清夜不成寐，缓步聊彷徨。
拂此壁上尘，远怀同舍郎。
英辞欻感发，高义纷激昂。
泠泠宫殿虚，疯咏何琅琅。
手书成两通，貯之古锦囊。
一往泉山南，一致汶水阳。
坚重金璧体，光寒矛剑芒。
乃知贤隽心，浅俗示易量。
何尝用荣枯，遽尔分否藏。
居然激衰薄，更使清风扬。